“Naravno da ću je pjevati, ona je pjesma koja je iz Domovinskog rata, za mene i moje prijatelje branitelje nije nimalo sporna, ona je svjedok vremena kad se stvarala istina, svi koji su protiv te pjesme, protiv su istine i ona i dandanas budi sjećanje na Domovinski rat i stvaranje hrvatske države

Branitelji Grada Splita održali su konferenciju za novinare uoči koncerta Marka Perkovića Thompsona koji će se održati na splitskoj Rivi 4. kolovoza, dan uoči obilježavanja Dana domovinske zahvalnosti.

Novinarima je vezano za kampanju za predstojeće predsjedničke izbore rekao kako u njoj ne sudjeluje. “Nisam aktivan, niti je tko tražio od mene da mu dam potporu niti ja sudjelujem, pa ne znam koliko sam uopće kompetentan govoriti o predsjedničkim kandidatima, gdje će dolaziti, hoće li doći na moj koncert ili nečiji drugi”, rekao je Thompson i dodao kako ne zna hoće li predsjednica doći na njegov koncert na splitskoj Rivi, prenosi N1.

Tvrdi da je povezivanje njega s bilo kojim predsjedničkim kandidatom manipulacija. “Nikakve povezanosti nema kad se radi o predizbornoj kampanji između mene i bilo kojih kandidata, zasad”, rekao je.

‘Moja stvar što ću napraviti sa svojim novcem’

Pitanje o cijeni koncerta na Rivi nije mu se svidjelo, nazvao ga je “nevažnim i malo neozbiljnim”.

“To je neozbiljno pitanje, što je mukte, što nije mukte, i što ću ja raditi sa svojim novcem. Ne znam dovodite li u pitanje smijem li ja uopće raditi. Koliko nešto košta, ja se ne bavim tim stvarima. To je moja osobna stvar hoću li ja nekome dati ili neću i što ću napraviti svojim novcem”, rekao je Thompson.

“Ja nemam političku stranku niti sam politički aktivan. Ne znam koliko netko ima pravo politizirati i stavljati u kontekst politike moje nastupe i moje pjesme”, dodao je.

Tvrdi da posljednjih godina na njegovim koncertima nema ustaškog znakovlja.

“Teško prihvaćam nepravdu i proganjanja, pojedini mediji i politike pokušavaju kompromitirati mene kao osobu i glazbenika i naravno da mi to smeta, to je teška kleveta i velika uvreda meni kao čovjeku. S tim se nosim, Bog mi daje snagu, još uvijek imam te snage i još ću uvijek moći stvarati i skladati svoje pjesme”, rekao je Thompson.

‘Bojna Čavoglave’ usred ljetne sezone u centru Splita

Kazao je i kako se ne smatra ikonom desnice. “Ne bavim se politikom, niti političkom scenom ni strančarenjem. Kroz pjesme govorim o temama kojima sam ja okupiran, a to su obitelj, ljubav prema domovini, obitelji, prijateljima…”, rekao je pjevač.

Na splitskom koncertu pjevat će pjesmu ‘Bojna Čavoglave’.

“Naravno da ću je pjevati, ona je pjesma koja je iz Domovinskog rata, za mene i moje prijatelje branitelje nije nimalo sporna, ona je svjedok vremena kad se stvarala istina, svi koji su protiv te pjesme, protiv su istine, i ona i dandanas budi sjećanje na Domovinski rat i stvaranje hrvatske države. Ona ne krši nikakav zakon, to ste vidjeli i kroz ove godine kad je bila proganjana, a ni policija više ne piše nikakve prijave”, rekao je Thompson.